Ons Winkels maak oud weer nuut(Foto verskaf deur Ons Winkels) Solidariteit Helpende Hand se Ons Winkel-skenkingswinkels het die afgelope Paasfees gevier deur nuwe lewe in ou huisware in te blaas. Volgens Johan Nel, uitvoerende direkteur van Helpende Hand Sake, het elk van Helpende Hand se 118 Ons Winkels landwyd deur die loop van April-maand aan dié opknappingsprojek deelgeneem en ou goed weer nuut gemaak. “Elke winkeleienaar van ŉ Ons Winkel moes ŉ item of twee uit die winkel kies om op te knap en waarde tot die item toevoeg. Die eienaar kon self die item kies wat hulle wou opknap en enigiets daarmee doen waarvoor hulle kans gesien het,” sê hy. Die riglyn was duidelik en die eienaars het te werk gegaan om hierdie item weer nuwe lewe te gee. Enige iets van verf, gom en gare kon gebruik word om die item te transformeer. Die “nuwe” item is daarna terug in die winkel geplaas om weer verkoop te word. Van deure, verskeie meubelstukke, ŉ kopstuk, ou musiekplate en kombuisbreekware is onder andere van die items wat opgeknap is. Die publiek het ŉ baie positiewe reaksie getoon en was mal oor die nuwe items. Dit het soos soetkoek verkoop. “Hierdie projek was nie net ŉ lekker manier om kreatief te wees nie, maar bring ons ook terug na die ware betekenis van die Paastyd,” sê Nel. “Paasfees is ŉ tyd om weer nuut te word in Jesus Christus en om te besef dat Jesus vir ons sondes gesterf het – die dag toe die ‘oud nuut geword het’. Dus dink ons dat die inisiatief ekstra spesiaal is omdat elke eienaar iets ‘oud’ gevat het en weer nuut gemaak het net soos onsself nuut geword het.” Die Ons Winkels pak eersdaags weer hierdie projekte aan. Hou die Helpende Hand Ons Winkel Facebook-blad dop as jy meer van hierdie nuut gemaakte items wil sien.